UB40 sê SA-toer is onwaar | Maroela Media
'n Video van een van die groep se bekendste liedjies, Red Red Wine, volg onderaan die berig. Die musiekgroep UB40 het Maandag in 'n verklaring bevestig dat hulle nie binnekort in Suid-Afrika gaan optree, soos adverteer word nie.
"Ons wil graag aan alle UB40-aanhangers in Suid-Afrika bevestig dat die huidige vertonings, wat by verskeie lokale adverteer word, nie eg is nie," het die vyf oorblywende lede van die groep, Robin Campbell, Brian Travers, James Brown, Earl Falconer en Norman Hassan, gesê.
Die musiekgroep het gesê drie voormalige lede van UB40 het 'n aankondiging gemaak oor verskeie optredes in die land. "Drie voormalige lede, naamlik Ali Campbell, Astro en Michael Virtue, tree bedrieglik op as UB40," het die groep verduidelik. Die vertonings wat tans geadverteer word, is op 4 April om 17:45 by Val de Vie Estate in die Paarl in die Wes-Kaap en op 5 April om 12:00 by die Emmarentiadam in Johannesburg.
Campbell het al ses jaar gelede uit die groep bedank weens probleme met die groep se bestuur en volg intussen 'n sololoopbaan.
"Hul optrede is immoreel en onwettig en ons sal die hof nader," het UB40 gesê.
Die groep vergader intussen met Attie van Wyk, promotor van Big Concerts, om wel in die land op te tree.